**“Amaierak hasiera dakarrenean”**

Olatuen talkan, haitzera gogor eusten den muskuiluaren antzera nabil ni. Arnas estuka nabil, burua galduta izango banu bezala, izerditan blai. Odol artean zikin eta uretan garbitzen aldi berean. Itsas barneko iluntasunean bizi naiz baina tarteka eguzki izpiak ere ikusten ditut.

Indar batek bultzatzen nau argi horretara. Argi izpi horietara joateko muzin egiten dudan arren ez dut beste aukeraik ikusten. Bultzadek argira naramate eta banoa.

Ezin diot eutsi arnasari, txikia naizen arren, argira naraman indar horrek kabi ezin naizen zirrikitu batetik igarotzera behartzen nau. Ura zirrikitu guztietatik igarotzen dela diote ordea, eta neuk ere lortuko dut! Txiki-txiki egin behar dut, ezin dut arnastu, ezin dut ezer ikusi, ezin dut negarrik ere egin. Inpotentzia izugarria sentitzen dut.

Goxotasunaren amaiera da,

epeltasunaren amaiera,

hezetasunaren amaiera,

Olatuen talkan, haitzera gogor eusten den muskuiluaren antzera nabil ni, zilbor hesteari eusten. Iritsi da amaren sabel barruko etapa goxo horri agur esateko unea.

-"Ongi etorri txiki"- esan dit erditu nauen emakume zoragarriak.

**Egilea: Maialen Urbieta Agirrezabalaga.**